Lucky Muk Hpe Hkrang Shapraw Ai Sutdu Brang Mun Hte Gasan (10)
Lucky Muk Hpe Hkrang Shapraw Ai Sutdu Brang Mun Hte Gasan (10)
Ahmoonli
Anhte bungli lam hpe kata lam garai n jahta shi yang, hpa majaw ndai bungli hpe galaw na ngu lata la ai rai?
Moi gaw ngai mung bungli ni hkum hkra galaw lai wa sai. Sumla dem ai bungli hpe mung aten na na galaw lai wa sai. Ngai ndai bungli hpe galaw ai shaloi gaw, nnan hpang ai hte awngdang ai lam ni nga wa ai, dai shaloi ngai nan mung myit lawm wa ai, dai hpang de gaw hpaga lam hta mung awngdang wa ai. Hpang gaw bungli ni hpe gau ngwi maden wa ai re.
Ndai bungli hpe galaw wa ai shaloi dinghku masha ni kaw nna gara hku madi shadaw ai lam ni nga ai rai?
Dinghku masha ni kaw nna gaw madi shadaw ai lam hpa n nga ai . Tinang nan shakut shaja na hpang wa ai re. Kunrai ni hpe mung ningnan la yang, dingsa ap ai hte hpang wa ai re. Ngai hte nye madu jan rau shakut shaja wa ai. Masha ni tsun tsun re ai ga malai zawn kaman kaw na hpang wa ai .
Myitkyina Muklum kata na seng langai mi kaw nna hpang wa ai, ya gaw Lucky Mukseng hpe Jinghpaw Mung shara shagu hta mu lu ai. Ndai madang de du wa hkra gara hku shakut wa ai rai?
Aten law law sak jaw ra ai, (20) ning jan shakut shaja lai wa sai. Tinang na myit nyan atsam hpaji yawng hte shakut shaja ra ai. “ Ya hka htung htu , ya hkasan lu mayu” gaw n mai ai le. Ngai hte arau bungli galaw ai ni a majaw ma re, anhte yawng myit hkrum mang-rum hta rau jawm shakut ai gaw awngdang lam a madung rai sai.
Kasi la ai company (snr) dai company zawn re awngdang hkra ngu nna, n-gun la ai company langai nga na i?
Nga ai, dai gaw moi Shwe Pazun ngu ai muk galaw ai company re. Shanhte a kunrai muk ni hpe san san seng seng hte lat hkra galoi mung galaw ai. Ngai Yangon du shagu ma dai shara de shang hkaja byin ai. Ngai na manang rai nga ai U Ye Win a Hollywood Muk Company hpe ma kasi la ai. Goodmorning zawn re ai company ni ma ngai n-gun la ai kaw lawm ai.
Lucky Bakery amu bungli hta, bungli kata na lailen ni hpe mung tsun dan rit? (Tinang a amu bungli masha ni hte bungli madu a kanawn mazum lam, n-gun jaw ai lam, shakung shajat ai lam, bungli kata hparan hpareng ai lam)
Anhte gaw shada da dinghku masha ni zawn sha kanawn byin ai. Moi gaw ngai nan ma dai bungli hpe galaw na bungli a masa hpe chye ai majaw chyena ya ai le. Dai gaw madung rai sai. Anhte kaw gaw masha hpan hkum ai, makam masha n bung ai ni yawng nga ai re majaw shada da hkam sharang, mara raw hkat nna tsawra hku hkau hkra nga shangun ai. Tara ni ma jahkrat da ai.
Lucky Bakery nnan hpang wa ai ten hta rau shakut shaja sa wa ai bungli masha ni a lam hpe ma loi jahta dan rit ?
Ngai kaw (15) ning , (20) ning daram bungli galaw ai masha nkau mi gaw nga ma ai. Madung gaw shada chye na hkat let rau shakut wa ai re. Shanhte pawt yang ma ngai shayawm, ngai pawt yang ma shanhte shayawm ai.
Ndai Lucky Bakery nnan hpang ai shaloi na lam hpe tsun jahta sai. Ya na zawn rai awngdang ai de du hkra gara zawn re mayak manghkang ni hpe lai di wa ra ai rai? Dai mayak manghkang ni kaw nna ma gara hku sharin la ai rai?
Ngai ndai bungli hpe galaw hpang ai ten hta Myitkyina kaw Padamyar ngu ai mying grai gumhkawng ai muk ni nga ai, Shwenaga ni hte kaga muk galaw ai ni law law nga ai kaw nna ngai gaw hpang jahtum re. Shanhte ni yawng gaw Gatseng ni kaw muk ni hkan dut shabra ya ai ngut yang dai muk ni hpe aten du yang bai galai jaw ra ai. Dai kaw ngai sharin la lu ai langai gaw dai hku sha di taw yang gaw muk na quality ma hkrat ai, dai hku sha di yang gaw shanhte hku sha byin taw sana, dai majaw tinang seng hte tinang muk hpe sha atsawm dut na, dai hku nga yang mari sha ai ni hpe san seng ai, fresh byin ai muk ni hpe lu sha ai ngu myit nna hpang wa ai re.
Myen Mung A Gumsan Magam wa jaw ai ningtawn kumhpa hpe ma lu la da sai. Dai nga yang Lucky bakery a shawnglam a matu shingran da ai lam ni hpe tsun dan mai na kun?
Ngai gawk next generation ni rai nga ai nye kashu kasha ni hpe ya hpaji ni hkum hkra sharin da shangun ai. Bungli de n shang shangun shi ai. Hpang de shanhte hpaji hkum wa ai aten ngut kre ai ten hta gaw Mandalay,Yangon de du hkra maden wa na ngu myit da ai. Ya ngai Macadimiea nga ai namsi ma hkai da ai. Dai namsi kaw nna muk galaw na. Masha ni hte shingjawng taw na malai gaw tinang nan lam nna hpaw ai gaw grau ra ai.
Muk hpaga bungli hta, ya ten gatlawk kata shingjawng ai lam amyu myu re, shara shagu de na, dazik amyu myu hte muk hpan law law shang nga ai. Rai yang, shingrai shingjawng gatlawk masa hta lucky gaw matut nna ngang ngang rawt tsap lu hkra, tinang a gatlawk hpe gara hku rawt jat hkra di na rai?
Ahkyak dik gaw nye kashu kasha ni a hpaji lam sha re ai. Dai sha hkyen da ai. Dai yang she bungli ni hpe maden lu na. Masha ni kadai n galaw ai Golden Butt ngu ai biscuit hpe Myen Mung kaw ngai langai hkrai sha ai ai re le. Ya na gatlawk masa gaw tinang lata kaw nga taw sai. Masha ni hte shingjawng n ra sai . Shingjawng ai ni grai kaw kunrai ni gaw madang yawm ai zawn re ni, manu hpu ai zawn re ai lam ni byin chye ai le. Dai majaw ngai gaw anhte a muk ni hpe n law ai raitim, quality hkrak hkrak sha galaw na.
Ya ten, tinang na atsam hte nan bungli madu tai let gyin shalat shakut nga ai ramma ni hpe gara hku n-gun jaw mayu ai kun?
Madung dat na galaw u. Hpang myit masin hkumhkrang yawng tinang galaw ai bungli hta bang da u. Masa a majaw galaw ra ai nga yang mung bungli ntsa myit masin lawm mat hkra shawng di ra ai. Anhte Kachin ni kaw gaw Karai Kasang jaw da ai nhprang sutrai ni grai hkum ai majaw ramma ni a myit gaw n zim ai , katu ai le. Myit masa ni dam ra ai. Hpaji la na ma galaw ra ai. Langai hte langai kanawn mazum lam ma ahkyak ai. Anhte kaw na ramma ni gaw maigan masha ni hte kanawn mazum lam hta grai gawngkya ai.
kac_Latn kac_Latn afr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn